D Festung Hohnsoizburg (Hochdeitsch: Festung Hohensalzburg) is as Woahrzeichn vo da Stod Soizburg. Sie liegt auf am Stodberg (Festungsberg), owahoib vo da Oidstod, der se noch Nordwestn in n Mönchsberg furtsetzt. Da Auslaifa im Ostn vom Festungsberg haasst Nonnberg. Auf m Nonnberg befindt se direkt unta d östlichn Aussnolong vo da Festung - d Nonnbergbastein - s Stift Nonnberg. D Festung Hohnsoizburg is mid üwa 7.000 m² bebauda Flächn (eischliasslich de Bastein üwa 14.000 m²) ane vo d gresstn Burgn in Eiropa. Sie is d gresste Burgolog aus m 11. Joahrhundat in Eiropa, d gresste voiständig dahoidane Burg in Middleiropa und mid jährlich üwa 950.000 Bsuacha de am heifigstn bsuachte Sehnswiadigkeit in Östareich aussahoib vo Wean, wobei s aa in da Bundeshauptstod nur vom Schloss Schäbrunn, Tiargortn Schäbrunn, Stefansdom und m Weana Proda üwatroffm wead (Bsuachastatistikn 2006 und 2007).